Legal Document

Category: 316

Text:
10. ΑΠΟΦΑΣΗ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. 211/2228 της 30 Σεπτ./20 Οκτ.  1977 (ΦΕΚ Β΄ 1042) Περί καθιερώσεως ατομικού ασφαλιστικού βιβλιαρίου για τους ασφαλισμένους στο Ταμείο Προνοίας Δικαστικών Επιμελητών. Έχοντας υπόψη: 1.Τις διατάξεις της παρ. 8 του άρθρ. 4 του Α.Ν. 2682/1940 «περί ιδρύσεως του Ταμείου Προνοίας Αμίσθων Δικαστικών Κλητήρων», όπως έχει αντικατασταθεί με την παρ. 2 του άρθρ. 1 του Νόμ. 620/77 «περί τροποποιήσεως και συμπληρώσεως του Α.Ν. 2682/1940». 2.Την πρόταση του Διοικητικού Συμβουλίου του Ταμείου Προνοίας Δικαστικών Επιμελητών, που μας υπέβαλε με την 1744/9.9.77 αναφορά του. 3.Την απόφαση του Πρωθυπουργού και Υπουργού Κοινωνικών Υπηρεσιών Δ3/2861/24.9.76 (ΦΕΚ 1192/76 τ.Β΄) αποφασίζουμε: Άρθρ.1.-1.Από την 1.1.1978 εκδίδεται κάθε έτος από το Ταμείο Προνοίας Δικαστικών Επιμελητών, ατομικό ασφαλιστικό βιβλιάριο ασφαλισμένων, χρήσεως ενός έτους για την επικόλληση ενσήμων σύμφωνα με τις διατάξεις της παρ. 2 του άρθρ. 4 του Α.Ν. 2682/40. Στο ανωτέρω βιβλιάριο περιλαμβάνονται και σελίδες για τον Κλάδο Επικουρικής Ασφαλίσεως. «2.Για την αναγνώριση ενός έτους ασφάλισης, ο δικαστικός επιμελητής υποχρεούται να έχει πραγματοποιήσει το ελάχιστο όριο των πενήντα (50) πράξεων επιδόσεων κατά μήνα. Όσοι ασφαλισμένοι δεν πραγματοποιούν το παραπάνω ελάχιστο όριο συμπληρώνουν την μηνιαία εισφορά με ολόκληρα ένσημα ή με παράβολο. Η εισφορά αυτή καταβάλλεται υποχρεωτικά δια του ασφαλιστικού βιβλιαρίου στο οποίο επικολλούνται τα αποκόμματα των ενσήμων, των γενομένων πράξεων επιδόσεως καθώς και τα ολόκληρα ένσημα. Όσοι ασφαλισμένοι πραγματοποιούν επιδόσεις πέρα του ελαχίστου ορίου των πενήντα πράξεων επιδόσεων θα επικολλούν στο ασφαλιστικό βιβλιάριο, όλα τα αποκόμματα των γενομένων πράξεων επιδόσεων. Επίσης θα επικολλούν κατά μήνα το απόκομμα του ενσήμου εκθέσεως που χρησιμοποιούν για κάθε συντασσόμενη, έκθεση πρόγραμμα πλειστηριασμού, εγκατάσταση, αποβολή, έξωση, προσωποκράτηση και οποιοδήποτε διαμαρτυρικό το οποίο καταβάλλουν οι ενεργούντες τις πράξεις αυτές ασφαλισμένοι και βαρύνουν αυτούς». Η παρ. 2 άρθρ. 1 της υπ΄ αριθ. 211/1977 απόφασης, αντικαταστάθηκε από το άρθρο μόνο Π.Δ. 252/1993, το οποίο αντικαταστάθηκε και πάλι ως άνω από το άρθρ. 1 Π.Δ. 14/20 Ιαν. –1 Φεβρ. 2000 (ΦΕΚ Α΄12). Άρθρ.2.-«1.Το ασφαλιστικό βιβλιάριο περιέχει όλα τα απαραίτητα στοιχεία για τη σωστή τήρηση και οι σελίδες αυτού καθορίζονται με απόφαση του Διοικητικού Συμβουλίου ανάλογα με τις ανάγκες του Ταμείου». Η παρ. 1 αντικαταστάθηκε ως άνω από το άρθρ. 1 Π.Δ. 92/2-8 Απρ. 2002 (ΦΕΚ Α΄69). 2.Η διανομή του βιβλιαρίου στους Δικαστικούς Επιμελητές γίνεται από τις υπηρεσίες του Ταμείου. Το ασφαλιστικό βιβλιάριο χορηγείται δωρεάν. 3.Η παραλαβή του ασφαλιστικού βιβλιαρίου από το δικαστικό Επιμελητή γίνεται με υπογραφή κατά τους μήνες Νοέμβριο και Δεκέμβριο κάθε έτους, η δε επικόλληση σ’ αυτό ενσήμων, αρχίζει από την 1η Ιανουαρίου του αμέσως επομένου ημερολογιακού έτους. Οι υπόχρεοι στην τήρηση του βιβλιαρίου ασφαλισμένοι οφείλουν κατά το μήνα Ιανουάριο κάθε έτους, επομένου εκείνου στο οποίο αφορά το βιβλιάριο, να παραδίδουν αυτό προσωπικά, ή να το αποστέλλουν με συστημένη επιστολή στην υπηρεσία του Ταμείου. 4.Σε περίπτωση καταστροφής ή απωλείας του ασφαλιστικού βιβλιαρίου, οι υπόχρεοι για την τήρησή του, δικαιούνται μέσα σε ένα τρίμηνο από την ημέρα της καταστροφής ή απώλειας αυτού, να ζητήσουν την παράδοση νέου βιβλιαρίου και να το ενημερώσουν με ένσημα, σύμφωνα με τις διατάξεις του άρθρ. 1 της παρούσης. 5.Σε περίπτωση κατά την οποία ο ασφαλισμένος δεν έχει ή έχει επικολλήσει για ένα ή και περισσότερους μήνες αποκόμματα αξίας μικρότερης από αυτήν που ορίζει η παρ. 2 του άρθρ. 1 της παρούσης, υποχρεώνεται κατά το μήνα Δεκέμβριο του αυτού έτους, στο οποίο αφορά το ασφαλιστικό βιβλιάριο, να συμπληρώσει τα ένσημα που λείπουν με ολόκληρα ένσημα, που ισχύουν κατά το χρόνο αυτό. 6.Η μη εμπρόθεσμη παράδοση ασφαλιστικού βιβλιαρίου, σύμφωνα με τις διατάξεις της παρ. 3 του άρθρ. 2 της παρούσης έχει σαν συνέπεια την απώλεια του δικαιώματος του ασφαλισμένου να προσμετρήσει στο χρόνο ασφαλίσεως, το έτος στο οποίο αφορά το βιβλιάριο που δεν παραδόθηκε εμπρόθεσμα, εκτός εάν καταβάλει στο Ταμείο ποσό ίσο με το διπλάσιο του ποσού του έτους αυτού της ασφαλίσεως. Η καταβολή του διπλάσιου ποσού γίνεται μέσα στο πρώτο εξάμηνο του επομένου έτους στο οποίο αφορά το ασφαλιστικό βιβλιάριο. Άρθρ.3.-1.Ο τελικός έλεγχος των ασφαλιστικών βιβλιαρίων γίνεται από την υπηρεσία του Ταμείου και καταχωρείται η σχετική βεβαίωση στην τελευταία σελίδα του βιβλιαρίου καθώς και στο ειδικό για το σκοπό αυτό τηρούμενο βιβλίο της υπηρεσίας. (Αντί για τη σελ. 474,03(ε) Σελ. 474,03(ζ) Τεύχος 1401 Σελ. 87 Ταμείο Προνοίας Δικαστικών Επιμελητών 6.Ζ.δ.10 2.Η υπηρεσία του Ταμείου υποχρεούται να ειδοποιεί με έγγραφο τους ησφαλισμένους οι οποίοι παρέδωσαν ελλιπή βιβλιάρια, στα οποία δεν έχουν επικολληθεί ή έχουν ελλιπώς επικολληθεί ένσημα, να αποστέλλουν μέσα στο πρώτο εξάμηνο του επομένου έτους, ποσό ίσο με το διπλάσιο της αξίας των ενσήμων που λείπουν. Μετά την παρέλευση άπρακτης της ανωτέρω προθεσμίας, χάνεται το δικαίωμα προσμετρήσεως του χρόνου ασφαλίσεως του έτους στο οποίο αφορά το βιβλιάριο. 3.Η σύμφωνα με το νόμο τήρηση του ασφαλιστικού  βιβλιαρίου, δεν απαλλάσσει τον  ησφαλισμένο από την υποχρέωση ν’ αποδείξει την πραγματική άσκηση του επαγγέλματος του Δικαστικού Επιμελητή και δεν εμποδίζει τον έλεγχο του Διοικητικού Συμβουλίου. 4.Σε περίπτωση παραιτήσεως ή απολύσεως του ασφαλισμένου, το ασφαλιστικό βιβλιάριο παραδίδεται υποχρεωτικά στην υπηρεσία του Ταμείου μέσα σ’ ένα μήνα από τη δημοσίευση της, περί απαλλαγής από τα καθήκοντά του, σχετικής αποφάσεως στην Εφημερίδα της Κυβερνήσεως. Εάν υπάρχουν ελλείψεις για το χρονικό διάστημα της ασφαλιστέας απασχολήσεως μόνο του τελευταίου έτους συμπληρώνονται μέσα στο ίδιο έτος, με την επικόλληση στο διπλάσιο ολόκληρων των ενσήμων. Σε περίπτωση θανάτου οι δικαιούμενοι εφ’ άπαξ χρηματικού βοηθήματος ή μηνιαίου μερίσματος υποχρεούνται εντός διμήνου να αποστείλουν το ασφαλιστικό βιβλιάριο στην υπηρεσία του Ταμείου. Εάν υπάρχουν ελλείψεις του τελευταίου μόνο έτους συμπληρώνονται εντός εξαμήνου από το θάνατο με την επικόλληση στο διπλάσιο ολόκληρων ενσήμων. Άρθρ.4.-Η απόφαση αυτή ισχύει από 1 Ιαν. 1978.